U-I-156/12
Natisni
Opravilna št.:
U-I-156/12
Datum odločitve:
9. 7. 2012
ECLI:
ECLI:SI:USRS:2012:U.I.156.12
Akt:
Zakon za uravnoteženje javnih financ (Uradni list RS, št. 40/12) (ZUJF), 246. čl.
Izrek:
Pobuda za začetek postopka za oceno ustavnosti 246. člena Zakona za uravnoteženje javnih financ (Uradni list RS, št. 40/12) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zoja Gale, Ljubljana
Datum vloge:
21. 6. 2012
Vrsta odločitve:
sklep
Vrsta rešitve:
zavrženje
Dokument:
US29823
Dokument v PDF obliki:
U-I-156-12.pdf
149 KB
Prenesite datoteko
U-I-156/12-8
9. 7. 2012
SKLEP
Ustavno sodišče je v postopku za preizkus pobude Zoje Gale, Ljubljana, ki jo zastopa Odvetniška pisarna Tekavc d. o. o., Ljubljana, na seji 9. julija 2012
sklenilo:
Pobuda za začetek postopka za oceno ustavnosti 246. člena Zakona za uravnoteženje javnih financ (Uradni list RS, št. 40/12) se zavrže.
OBRAZLOŽITEV
1. Pobudnica izpodbija v izreku tega sklepa navedeno določbo. Zatrjuje, da je v neskladju s 14., 49. in 66. členom Ustave, s 4. členom Konvencije Mednarodne organizacije dela št. 158 o prenehanju delovnega razmerja na pobudo delodajalca (Uradni list SFRJ, Mednarodne pogodbe, št. 4/84), s 1. členom Konvencije Mednarodne organizacije dela št. 111 o diskriminaciji pri zaposlovanju in poklicih (Uradni list FLRJ, Mednarodne pogodbe, št. 3/1961) ter s 1. členom Prvega protokola h Konvenciji o varstvu človekovih pravic in temeljnih svoboščin (Uradni list RS, št. 33/94, Mednarodne pogodbe, št. 7/94). V utemeljitev pravnega interesa navaja, da je dopolnila 57 let in 10 mesecev starosti ter 40 let in 10 mesecev delovne dobe, zaradi česar naj bi ji na podlagi samega izpodbijanega 246. člena Zakona za uravnoteženje javnih financ (ZUJF) "
ex lege
" takoj prenehala veljati pogodba o zaposlitvi in bi se morala prisilno upokojiti. Predlaga, naj Ustavno sodišče izpodbijano določbo razveljavi.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ne učinkuje neposredno. Drugi odstavek 246. člena ZUJF namreč izrecno določa, da pogodba o zaposlitvi preneha veljati na podlagi dokončnega sklepa, ki ga izda predstojnik prvi delovni dan po izteku dveh mesecev od uveljavitve ZUJF. Tretji odstavek 246. člena ZUJF pa v posebej utemeljenih primerih omogoča nadaljevanje delovnega razmerja z javnim uslužbencem, ki sicer izpolnjuje pogoje iz prvega odstavka te določbe. Pobudnica bo v primeru izdaje takšnega dokončnega sklepa ugovore, ki jih s to pobudo naslavlja na Ustavno sodišče, lahko uveljavljala v morebitnem sodnem postopku zaradi ugotovitve nezakonitosti prenehanja veljavnosti pogodbe o zaposlitvi. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnica ne izkazuje pravnega interesa za oceno ustavnosti izpodbijane določbe. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik